Բուրենինների եկամտաբեր տուն

Բուրենինների եկամտաբեր տուն (), շենք Մոսկվայի Կրասնոսելսկի շրջանի Նիժնյայա Կրասնոսելսկայա փողոցում, որը կառուցվել է 1915 թվականին ճարտարապետ Վյաչեսլավ Օլտարժևսկու նախագծով։ Որոշ աղբյուրներում շրջանառվում է նաև որպես վաճառական Սադոմովների եկամտաբեր տուն։

Ըստ արխիվային փաստաթղթերի` տունը կառուցվել է Մ. Պ. և Պ. Բ. Բուրենինների պատվերով։ Մասնավորապես, 1915 թվականի «Ամբողջ Մոսկվան» տեղեկագրքում գրված է, որ 1408/143 հողակտորի 49-րդ տնատիրությունը պատկանել է Բուրենինին։

Նկարագրություն 
Սա բարձր եկամուտով բնակիչների համար նախատեսված ռացիոնալ արտ նովո ոճի եկամտաբեր տուն է, որը կառուցվել է 1915 թվականին։ Մոսկվայում անվանի ճարտարապետ Վ. Կ. Օլտարժևսկու նախագծով կառուցված երկու եկամտաբեր տներից մեկն է։

Աստիճանավոր պատվանդանների վրայի երկու համաչափ տպավորիչ էրկերները որոշում են շենքի անհատական դիմագիծը։ Օղագոտեվորված որմնասյուներով ձևավորված մուտքի վերևում տեղադրված է առյուծներով և ասպետական սաղավարտով հերալդիկ հորինվածք` սեփականատերերի ազնվական արժանապատվության նշանը։ Որոշ հետազոտողներ նշում են, որ տան ճակատի ձևավորումը կատարված է Մոսկվայի համար հազվադեպ անգլիական «թյուդորական» գոթիկայի ոճով։

Ներկա վիճակ 
2000-ական թվականների վերջին տունը տարաբնակեցվել է։ Դրանից հետո տեղի է ունեցել մի քանի հրդեհ, որոնք, սակայն, էական վնաս չեն հասցրել։ Քաղաքի պաշտպանների բազմաթիվ դիմումներից հետո կատարվել է շինության կոնսերվացում։ Զուգահեռաբար ընթանում է շենքի` որպես հյուրանոց վերակառուցելու նախագծի մշակումը, ինչը կարող է հանգեցնել իսկության զգալի կորստին և նույնիսկ մասնակի քանդման։

2016 թվականի մայիսին «Արխնադզոր» հասարակական շարժման հայտով Մոսկվայի մշակութային ժառանգության դեպարտամենտի (Մոսգորնասլեդիե) հրամանով շենքն ընդգրկվել է հայտնաբերված հուշարձանների ցանկում։ 2018 թվականի հունվարին հանրային քննարկմանն է ներկայացվել Պետական պատմամշակութային փորձաքննության արձանագրությունը։

Ծանոթագրություններ 

1915 հիմնադրումներ
Մոսկվայի շենքեր և կառույցներ